Futbol bo‘yicha jahon chempionatida ishtirokchi jamoalar soni 32 tadan 40 taga oshishi mumkin

UEFA Prezidenti Mishel Platini 2018-yildan boshlab jahon chempionatida ishtirok etadigan jamoalarni 40 taga yetkazishni taklif etdi. Uning fikricha, bu yangilik turnirga Yevropa jamoalarini qisqartirmasdan boshqa qit’a vakillarini qo‘shishga imkon beradi.

Bundan oldin FIFA Prezidenti Yozef  Blatter Yevropa jamoalarini kamaytirish tashabbusi bilan chiqqan edi. “MK.ru” yozishicha, Blatter ularning o‘rniga Afrika va Osiyo davlatlari vakillari o‘ynashi kerak, degan fikr bildirgan. “Men Afrika va Osiyo jamoalarini ko‘paytirish to‘g‘risidagi fikrga qo‘shilaman. Lekin Yevropadagi termalar hisobiga emas, balki boshqa qit’alar vakillarini ko‘paytirish hisobiga”, — dedi Platini.
Hozirgi paytda jahon chempionatida 32 ta terma jamoa ishtirok etadi. Agar Platinining taklifi qo‘llab-quvvatlansa, ularning soni 40 taga yetadi va kim biladi deysiz, shunda O‘zbekiston terma jamoasining ham so‘nggi bosqichga chiqishi osonroq bo‘larmidi?!